Drie vas vir Sassa-bedrog | Maroela Media
Drie verdagtes sal na verwagting Maandag in die landdroshof op Mbombela (Nelspruit) in Mpumalanga verskyn op aanklagte van korrupsie, bedrog, sameswering om 'n oortreding te pleeg en die oortreding van die Wet op Elektroniese Kommunikasie.
Die aanklagte hou verband met 'n kuberaanval op die Suid-Afrikaanse Agentskap vir Maatskaplike Sekerheid (Sassa) se aanlyn stelsel om begunstigdes te besteel.
Kapt. Dineo Lucy Sekgotodi, woordvoerder van die Valke, het Sondag in 'n verklaring gesê drie verdagtes, tussen 27 en 39 jaar oud, is Vrydag in hegtenis geneem nadat hulle glo saamgesweer het om geld te steel deur by die Sassa-stelsel in te breek en toegang tot die organisasie se rekeninge vir begunstigdes te verkry.
Volgens Sekgotodi is daar gedurende die inhegtenisneming beslag gelê op 'n elektroniese toestel wat gebruik word om inligting te bekom, 'n skootrekenaar, 'n skandeerder, Sassa-kaarte asook die voertuig van een van die verdagtes.